## Pravilnik o vremenu trajanja izobrazbe, programu izobrazbe i ispita za stjecanje zvanja ovlaštenog upravitelja u mirovinskom osiguravajućem društvu

### NN 115/2001 (21.12.2001.), Pravilnik o vremenu trajanja izobrazbe, programu izobrazbe i ispita za stjecanje zvanja ovlaštenog upravitelja u mirovinskom osiguravajućem društvu

Agencija za nadzor mirovinskih fondova i osiguranja

1921

Na temelju članka 10. stavak 6. Zakona o mirovinskim osi­gu­­­ra­vajućim
društvima i isplati mirovine na temelju individualne kapitalizirane štednje
(»Narodne novine« broj 106/99 i 63/00), Savjet Agencije za nadzor mirovinskih
fondova i osiguranja na sjednici održanoj 10. prosinca 2001. donio je

## PRAVILNIK

### O VREMENU TRAJANJA IZOBRAZBE, PROGRAMU IZOBRAZBE I ISPITA ZA STJECANJE ZVANJA OVLAŠTENOG UPRAVITELJA U MIROVINSKOM OSIGURAVAJUĆEM DRUŠTVU

I. OPĆE ODREDBE

Članak 1.

Ovim Pravilnikom uređuje se:

– izobrazba za stjecanje zvanja ovlaštenog upravitelja u mirovinskom
osiguravajućem društvu (u daljnjem tekstu: osigu­ra­va­jućem društvu): vrijeme
trajanja izobrazbe, program stručnog seminara za stjecanje zvanja ovlaštenog upravitelja
u mirovinskom osiguravajućem društvu, organizacija i provedba stručnog
seminara,

– program i način polaganja
stručnog ispita za stjecanje zvanja ovlaštenog upravitelja u osiguravajućem društvu:
pod­no­šenje prijave, način polaganja ispita, način ocjenjivanja, vođenje
zapisnika o provedenim ispitima,

– izdavanje i obnavljanje
licence za upravljanje osigu­ra­vajućim društvom, te

– verificiranje inozemne
licence za zvanje ovlaštenog upravitelja u mirovinskom osiguravajućem društvu
stečene u nekoj od zemalja članica OECD-a.

II. VRIJEME TRAJANJA I PROGRAM STRUČNOG
SEMINARA

Članak 2.

(1) Za zainteresirane osobe koje ispunjavaju uvjete iz članka 10. stavak
2. Zakona o mirovinskim osiguravajućim društvima i isplati mirovine na temelju
individualne kapitalizirane štednje (u daljnjem tekstu: Zakon), Agencija za
nadzor mirovinskih fondova i osiguranja (u daljnjem tekstu: Agencija)
organizira stručni seminar za izobrazbu i polaganje ispita za stjecanje zvanja
ovlaštenog upravitelja u mirovinskom osiguravajućem društvu.

(2) Stručni seminar za
izobrazbu za stjecanje zvanja ovlaš­tenog upravitelja u osiguravajućim društvima
traje najmanje 120 sati.

(3) Kandidati su dužni
platiti naknadu za pohađanje stručnog seminara i polaganje ispita za stjecanje
zvanja ovlaštenog upravitelja u mirovinskom osiguravajućem društvu. Odluku o
visini naknade utvrđuje Savjet Agencije, uz odobrenje Vlade Republike Hrvatske.

Članak 3.

Program stručnog seminara za izobrazbu za stjecanje zvanja ovlaštenog
upravitelja u osiguravajućim društvima obuhvaća po­dručja ekonomije, financija,
bankarstva, osiguranja, aktuarstva, pos­lovnog upravljanja, računovodstva i
pravnih propisa iz podru­čja trgovačkih društava, tržišta kapitala i mirovinskog
osiguranja.

III. ORGANIZACIJA I PROVEDBA STRUČNOG
SEMINARA

Članak 4.

(1) Agencija raspisuje javni poziv za podnošenje prijava za pohađanje
stručnog seminara. U javnom pozivu odredit će se vrijeme, mjesto i trajanje
stručnog seminara, kao i rok za podno­šenje prijave. Kandidati podnose prijavu
na posebnom obrascu (Obrazac 1).

(2) Nakon prikupljenih
prijava, Agencija utvrđuje listu kandidata za pohađanje stručnog seminara.

(3) Kandidate s utvrđene
liste Agencija će izvijestiti o programu seminara, predavačima i potrebnoj
literaturi.

(4) Kandidate koji ne
ispunjavaju uvjete iz članka 2. stavak 1. ovog Pravilnika, Agencija će pismeno
izvijestiti.

IV. STRUČNI ISPIT ZA STJECANJE ZVANJA OVLAŠTENOG UPRAVITELJA U
MIROVINSKOM OSIGURAVAJUĆEM DRUŠTVU

Članak 5.

(1) Po završetku stručnog seminara polaznici mogu pristupiti polaganju
ispita za stjecanje zvanja ovlaštenog upravitelja u mirovinskom osiguravajućem
društvu, a najkasnije u roku od 6 (šest) mjeseci od završetka stručnog
seminara.

(2) Prijave za polaganje ispita za stjecanje zvanja ovlaštenog
upravitelja u mirovinskom osiguravajućem društvu kandidati podnose Agenciji na
posebnom obrascu (Obrazac 2).

(3) Ispit iz stavka 1. ovoga članka sastoji se od pisanog i usmenog
dijela.

(4) Pisani dio ispita kandidat polaže pod šifrom. Pisani dio teksta
sastoji se od zaokruživanja jednog točnog odgovora od više ponuđenih za
postavljeno pitanje. Kandidat koji ispravno odgovori na najmanje 70 posto
postavljenih zadataka pristupa usmenom dijelu ispita.

(5) Usmeni dio ispita provodi ispitno povjerenstvo, čije članove imenuje
i razrješuje ravnatelj Agencije.

V. IZDAVANJE LICENCE ZA UPRAVLJANJE
MIROVINSKIM OSIGURAVAJUĆIM DRUŠTVOM

Članak 6.

(1) Kandidatima koji uspješno polože sve predmete, izdaje se uvjerenje o
položenom stručnom ispitu za stjecanje zvanja ovlaš­te­nog upravitelja u
mirovinskom osiguravajućem društvu. Oblik i sadržaj uvjerenja otisnuti su na
Obrascu 3.

(2) Kandidati koji nisu položili najviše dva predmeta imaju pravo na
popravni ispit u roku od 60 (šezdeset) dana od dana polaganja ispita.

(3) Kandidati koji nisu položili tri ili više predmeta, kao i kandidati
koji na ponovljenom ispitu ne polože tri predmeta, ne mogu pristupiti
ponavljanju ispita.

Članak 7.

(1) Agencija će izdati licencu za upravljanje mirovinskom osiguravajućem
društvu osobi koja je položila stručni ispit. Sadržaj i oblik licence otisnut
je na Obrascu 4.

(2) Agencija će izdati licencu za upravljanje mirovinskom osiguravajućem
društvu i osobi koja nije polagala stručni ispit, ukoliko je ta osoba stekla
licencu za isto zvanje u nekoj od zemalja članica OECD-a.

(3) Osobama iz stavka 2. Agencija će izdati licencu u roku od 30
(trideset) dana od dana zaprimanja zahtjeva.

(4) Visinu naknade za izdavanje licence iz stavka 3. ovoga članka, utvrđuje
Savjet Agencije, uz odobrenje Vlade Republike Hrvatske.

VI. OBNAVLJANJE LICENCE ZA UPRAVLJANJE
MIROVINSKIM OSIGURAVAJUĆIM DRUŠTVOM

Članak 8.

Agencija će zainteresiranoj osobi obnoviti licencu pod slje­dećim
uvjetima:

– ako se osoba, koja ima zvanje ovlaštenog upravitelja mirovinskim
osiguravajućim društvom, ponaša pažnjom savjesnog gospodarstvenika u poslovima
upravljanja mirovinskim osigura­va­jućim društvom;

– ako osoba, koja ima zvanje
ovlaštenog upravitelja mirovinskim osiguravajućim društvom, nije djelovala
suprotno interesima osi­guranika osiguravajućeg društva;

– ako je tijekom obavljanja
dužnosti upravitelja mirovinskim osiguravajućim društvom sudjelovala na stručnim
seminarima koje organizira Agencija i za koje Agencija unaprijed propisuje bo­dovnu
vrijednost za odnosnu godinu.

IV. PRIJELAZNE I ZAVRŠNE ODREDBE

Članak 9.

(1) Agencija vodi evidenciju
o kandidatima koji su pohađali seminare, kandidatima koji su položili stručni
ispit, te o izdanim i obnovljenim licencama.

(2) Upisnici se čuvaju trajno
u Agenciji.

Članak 10.

(1) Iznimno od
odredbi ovoga Pravilnika, a radi početka osnivanja mirovinskih osiguravajućih
društava, Agencija može izdati privremenu licencu za upravljanje mirovinskim
osigu­ravajućim društvom a i prije položenog ispita za stjecanje zvanja ovlaštenog
upravitelja mirovinskim osiguravajućim društvom. Sadržaj i oblik privremene
licence otisnut je na Obrascu 5.

(2) Privremena
licenca može se izdati samo onim kandidatima koji su prijavili pohađanje
seminara i koji su na utvrđenoj listi kandidata iz članka 4. stavka 2. ovoga
Pravilnika.

(3) Privremenu
licencu izdaje Agencija na prijedlog Povjerenstva za izdavanje privremene
licence kojega imenuje ravnatelj Agencije.

(4) Privremena
licenca vrijedi od dana izdavanja do dana stjecanja licence iz članka 7. ovoga
Pravilnika. Licencu iz članka 7. ovoga Pravilnika kandidat mora steći u roku od
60 (šezdeset) dana od dana početka provedbe prvog ispita za stjecanje zvanja
ovlaštenog upravitelja mirovinskim osiguravajućim društvom.

(5) Nositelju
privremene licence za upravljanje mirovinskim osiguravajućim društvom koji ne
položi ispit u roku iz stavka 4. ovoga članka, prestaje ovlaštenje upravitelja
mirovinskim osigu­ra­vajućim društvom.

Članak 11.

Obrasci iz članaka 4., 5.,
6., 7. i 10. sastavni su dio ovoga Pravilnika.

Članak 12.

Ovaj Pravilnik stupa na snagu
osmog dana od objave u »Narodnim novinama«.

Klasa:  011-01/01-01/29
Urbroj: 383-01-01-1
Zagreb, 10. prosinca 2001.

Predsjednik
Savjeta
**dr. sc. Vladimir Lasić**, v. r.

![](dodatni/360234.gif)
![](dodatni/360235.gif)
![](dodatni/360236.gif)
![](dodatni/360237.gif)
![](dodatni/360238.gif)

Pravilnik, NN 115/2001-1921